## ПРОЕКТ

ПОСТАНОВЛЕНИЕ № …… ОТ ………….. Г. ЗА ИЗМЕНЕНИЕ НА ПРАВИЛНИКА ЗА ПРИЛАГАНЕ НА ЗАКОНА ЗА РЕГИОНАЛНОТО РАЗВИТИЕ

МИНИСТЕРСКИЯТ СЪВЕТ

ПОСТАНОВИ:

§1. В чл. 5 ал. 6 след последното изречение се добавя следния текст:

„В срок не по-кратък от 30 дни от публикуването на проекта на НКРПР се провеждат публични консултации по проекта. След изтичане на срока постъпилите препоръки предложения и становища се отразяват по целесъобразност в проекта на документа. На интернет страницата на Министерството на регионалното развитие и благоустройството и на портала за обществени консултации на Министерския съвет се публикува справка за проведените консултации.“

§2. В чл. 13 ал. 4 след последното изречение се добавя следния текст:

 „В срок не по-кратък от 30 дни от публикуването на проекта на интегрираната териториална стратегия за развитие на регион за планиране от ниво 2 се провеждат публични консултации по проекта. След изтичане на срока постъпилите препоръки предложения и становища се отразяват по целесъобразност в проекта на документа. На интернет страницата на Министерството на регионалното развитие и благоустройството и на портала за обществени консултации на Министерския съвет се публикува справка за проведените консултации.“

§3. В чл. 20 се правят следните допълнения:

1. В ал. 2 след последното изречение се добавя следния текст:

„Поканата се публикува на интернет страницата на общината не по-късно от 10 работни дни преди провеждането на обсъждането.“

2. Създава се нова ал. 4:

„(4) В срок не по-кратък от 30 дни се от публикуването на проекта на плана за интегрирано развитие на общината се провеждат публични консултации по проекта. След изтичане на срока постъпилите препоръки предложения и становища се отразяват по целесъобразност в проекта на документа. Кметът организира публикуването на справка за проведените консултации вкл. и от публичното обсъждане на интернет страницата на общината.“

§4. В чл. 29 ал. 12 се създава нова т. 6:

„6. осигурява публичност и прозрачност на работата на регионалния съвет за развитие като организира публикуването на вътрешните правила за работата на съответния съвет, както и материалите и решенията от проведените заседания на интернет страницата на министерството на регионалното развитие и благоустройството.“

§5. В чл. 33 се правят следните изменения и допълнения:

Ал. 2 се изменя така:

„(2) С цел осигуряване на широка обществена представителност на регионално ниво в заседанията на регионалния съвет за развитие могат да участват без право на глас в съответното заседание представители на различни групи заинтересовани страни, организации или ведомства съобразно темата на всяко заседание, след предварително писмено информиране на секретариата и потвърждение от страна на секретариата или отправена писмена покана от председателя на регионалния съвет за развитие.“

§ 6 В чл. 36, ал. 3, т. 4 думата „оценка“ се заменя с думата „подбор“.

§ 7 В чл. 37, ал. 3 числото „15“ се заменя с цифрата „7“.

§8 В чл. 39. ал. 1 се изменя така:

„(1) Регионалният съвет за развитие обсъжда становища, препоръки, доклади, справки и оценки и приема решения. Приетите решения се разпространяват до гражданите чрез интернет страницата на Министерството на регионалното развитие и благоустройството, интернет страниците на съответните областни администрации и по преценка на членовете на регионалния съвет за развитие чрез средствата за масово осведомяване в срок от 10 работни дни от датата на провеждане на заседанието. Решенията по ал. 4 се публикуват и на електронната страница на програмата за развитие на регионите и на единния информационен портал на Европейските структурни и инвестиционни фондове в срок от 10 работни дни от датата на провеждане на заседанието. Отговорен за публикуването на приетите решения на интернет страницата на Министерството на регионалното развитие и благоустройството е секретариатът, отговорни за публикуването на приетите решения на интернет страницата на областните администрации са съответните областни управители.“

§ 9 В чл. 39 се правят следните изменения:

1. Ал. 4 и ал. 5 се изменят, както следва:

„(4) Решението за одобряване на Обща програмна концепция за приноса на фондовете на ЕС към изпълнението на Интегрираната териториална стратегия за развитие на региона и концепциите за ИТИ към нея във връзка с функциите по чл. 19, ал. 1, т. 3 от ЗРР се приема с обикновено мнозинство от широкия състав на съвета съгласно чл. 27, ал. 3 след проведена процедура за подбор по реда на приложение № 4.“

 „(5) Членовете на широкия състав, които не отговарят на условията по т. 3.1.1 и т. 3.1.2 от Приложение 4 по отношение на конкретна концепция за интегрирани териториални инвестиции, обект на подбор в рамките на процедурата по приложение №4, не участват в гласуването по същата.“

1. Създава се нова ал. 8:

„(8) Разпоредбите на алинея 4 и Приложение № 4 не се прилагат в случай на концепции за ИТИ, финансирани изцяло от финансов инструмент или чрез комбинирана подкрепа от финансов инструмент и безвъзмездна финансова помощ в рамките на единична операция по финансов инструмент. В случай на комбинирана подкрепа от финансов инструмент и безвъзмездна финансова помощ в рамките на две отделни операции, ал. 4 и Приложение № 4 се прилагат само за частта от концепцията за ИТИ, финансирана с безвъзмездна финансова помощ.“

§10 В чл. 40 се правят следните изменения:

1. В ал. 1 последното изречение се изменя така:

„В протокола задължително се вписват имената на участниците в заседанието и се отразяват проведените дискусии и гласувания, отправените предложения, изразените особени мнения и взетите решения, като се прилагат всички съпътстващи материали - обект на разглеждане на заседанието.“

1. Създава се нова ал. 3:

„(3) Секретарят на съответният регионален съвет за развитие организира публикуването на протокола заедно с всички съпътстващи материали на интернет страницата на Министерството на регионалното развитие и благоустройството в срок от 10 работни дни от датата на провеждане на заседанието.“

§ 11 Чл. 43, ал. 1 – ал. 5 се изменят, както следва:

„(1) Звеното за медиация изпълнява следните функции:

1. съдейства за сформирането на партньорства между заинтересованите страни на регионално ниво и осъществява координация в процеса на подготовка и разработване на концепции за ИТИ, които да бъдат включени в Концепцията за приноса на фондовете на ЕС от съответния регион за планиране от ниво 2;

2. провежда разяснителни кампании и информационни дейности за популяризиране възможностите за реализация на интегрирани териториални инвестиции;

3. отговаря за информационната стратегия на регионалния съвет за развитие при запознаването на общността с интегрирания териториален подход и с условията и реда за получаване на писма за подкрепа по смисъла на чл. 19, ал. 1, т. 3 от ЗРР;

4. на всеки 2 месеца изготвя доклад за подпомогнатите заинтересовани страни, сформираните партньорства и оказаната подкрепа за изготвяне на концепции за интегрирани териториални инвестиции през съответния период; в петдневен срок от изтичането на съответния двумесечен период докладът се предоставя за информация и разглеждане на следващото заседание на регионалния съвет за развитие чрез неговия председател;

(2) Звеното за публични консултации изпълнява следните функции:

1. организира и провежда обществени консултации и представяния, свързани с разглеждане и обсъждане на подадени концепции за ИТИ;

2. изготвя доклад за резултатите от проведените обществени консултации и получена обществена подкрепа и коментари по представените концепции за ИТИ;

(3) Звеното за предварителен подбор изпълнява следните функции:

1. извършва проверка за административно съответствие и допустимост на концепциите за ИТИ по одобрените критерии, публикувани при обявяване на процедурата;

2. изготвя списък с концепции за ИТИ, които отговарят на критериите за административно съответствие и допустимост и списък с концепции за ИТИ, отхвърлени на етапа на проверка на административното съответствие и допустимостта, включително мотиви за недопускането им;

3. извършва точкуване на концепциите за ИТИ съгласно критерии за приоритизация, публикувани при обявяване на процедурата, за определяне съответствието им с целите и приоритетите на програмите;

4. изготвя списъци с приоритизирани концепции за ИТИ и оформя Обща програмна концепция за приноса на средствата от ЕС към интегрираната териториална стратегия за развитие на съответния регион за планиране от ниво 2, които да бъдат гласувани от широкия състав на регионалния съвет за развитие.

5. извършва преценка за съответствието на концепции за ИТИ, финансирани изцяло от финансов инструмент или чрез комбинирана подкрепа от финансов инструмент и безвъзмездна финансова помощ с Интегрираната териториална стратегия за развитие на съответния регион за планиране от ниво 2 и издава писма за подкрепа на концепциите, които да послужат пред субекта, изпълняващ финансовия инструмент.

(4) Представителите от управляващите органи на програмите в звеното за предварителен подбор, с изключение на представителите на управляващия орган на програмата за развитие на регионите, участват в изпълнението на функциите по ал. 3, т. 1 до т. 4 само във връзка с подбора на подадените концепции за ИТИ, които попадат в обхвата на съответната програма.

(5) Когато действа в състав съгласно чл. 42, ал. 5, звеното за предварителен подбор изпълнява функции по преглед на дейностите на български партньори в проекти по програмите за трансгранично сътрудничество, предложени за съфинансиране от Европейските структурни и инвестиционни фондове и инструменти за предприсъединителна помощ на Европейския съюз, за съответствие с приложимите стратегически документи, включително:

1. извършва преценка за приноса на предложените от българските партньори дейностите към конкретните цели и приоритети на интегрираните териториални стратегии за развитие на съответния регион за планиране от ниво 2; ;

2. представя пред съответния регионалния съвет за развитие списък с одобрените за финансиране проекти от съответния Комитет за наблюдение по дадена програма за ТГС, за които е извършена преценка по т.1; ;

3. изготвя писма за подкрепа по смисъла на чл. 19, ал. 1, т. 4 от ЗРР, по отношение на приноса на предложените от българските партньори дейности към конкретните цели и приоритети на интегрираните териториални стратегии за развитие на съответния регион за планиране от ниво 2.

§12 В чл. 54 ал. 4 се изменя така:

„(4) Приетите материали от заседанията на съвета и протоколите са публични и се оповестяват на интернет страницата на съответната областна администрация в срок от 10 работни дни от датата на провеждане на заседанието.“

§ 13 В §1 от Допълнителните разпоредби се правят следните изменения:

т. 2 се изменя така:

„т. 2 Концепция за ИТИ – проектна идея за една или няколко дейности/инвестиции, които в комбинация помежду си или с други вече осъществени или предстоящи инвестиции на дадена територия с общи характеристики и/или потенциали за развитие, служат за осъществяването на конкретна цел или приоритет от интегрираната териториална стратегия за развитие на съответния регион за планиране от ниво 2“.

Създава се нова точка 3, както следва:

„Обща програмна концепция за принос на средствата от ЕС към ИТСР – съвкупност от свързани и допълващи се концепции за ИТИ, одобрени от РСР, които представляват най-подходящата комбинация от ресурси и мерки, финансирани със средства от ЕФСУ, насочени към решаването на проблеми с лимитиращ характер за развитието на конкретния район и/или към усвояването на наличните потенциали и ресурси в изпълнение на ИТСР на съответния регион за планиране от ниво 2“

§ 14 Приложение № 4 към чл. 39, ал. 4 се изменя, както следва:

**Подбор на концепции за интегрирани териториални инвестиции от регионалните съвети за развитие в изпълнение на функциите им по чл. 19, ал. 1, т. 3 от ЗРР**

1. Подборът на концепции за интегрирани териториални инвестиции /ИТИ/ от регионалните съвети за развитие в изпълнение на функциите им по чл. 19, ал. 1, т. 3 от ЗРР започва с публикуване на Единни указания за кандидатстване с концепции за ИТИ /Указанията/ от Министерството на регионалното развитие и благоустройството, което е управляващ орган на водещата програма за изпълнение на интегрирания териториален подход за развитие на регионите за планиране от ниво 2.

1.1. Единните указания се разработват съвместно от управляващите органи на програмите, които финансират изпълнението на интегрирания териториален подход, за всяка отделна процедура, координирано от управляващия орган на водещата програма. Управляващите органи на програмите участват в изготвянето само на частта от Указанията, която попада в обхвата на съответната програма.

1.2. РСР участва в изготвянето на Указанията с мнения и предложения, като може да предложи включване в Указанията на конкретни критерии за приоритизация на концепциите за ИТИ в съответствие с приоритетите на региона за планиране от ниво 2.

1.3 В указанията се определят условията за кандидатстване и изпълнение на интегрирания териториален подход, критериите за подбор на концепции за ИТИ, реда за извършване на подбора, както и разпределение на финансовия ресурс по всяка програма за отделните региони за планиране от ниво 2.

1.4. Преди утвърждаване проектът на Указания се публикува за съгласуване със заинтересованите страни в срок, определен от водещата програма, който не може да бъде по-кратък от една седмица. Управляващият орган на водещата програма публикува Указанията в ИСУН, интернет страницата си и в Единния информационен портал. Всеки управляващ орган на участващите програми публикува на интернет страницата си съобщение, че проектът на Указанията е публикуван за съгласуване в ИСУН. Заинтересованите лица могат да изпращат писмени предложения и възражения по проектите на документи посредством ИСУН.

1.5. След приключване на съгласуването по т.1.4 Проектът на Указанията се съгласува от ръководителите на управляващите органи на съответните програми по електронен път в едноседмичен срок след изпращането им от страна на управляващия орган на водещата програма и се утвърждават от нейния ръководител.

1.6. В първия работен ден, следващ деня на утвърждаването им по т. 1.5., Указанията се публикуват от управляващия орган на водещата програма на интернет страницата на водещата програма, Единния информационен портал и в ИСУН. Управляващите органи на останалите участващи програми публикуват на интернет страниците на съответните програми съобщение за публикуването на Указанията с линк към тях.

1.7. В Указанията за кандидатстване се посочват началната дата и крайният срок за кандидатстване, който не може да бъде по-кратък от 30 работни дни.

1.8. Срокът за подаване на концепции може да се удължава:

а. при изменение на документите по т. 1.1 на основания, посочени в същите;

б. когато в срок до три дни преди изтичането на срока по т. 1.4 няма постъпили концепции или всички такива са оттеглени;

в. когато общият размер на заявената безвъзмездна финансова помощ по подадените в срока по т. 1.6. концепции за ИТИ е по-малък от бюджета на процедурата.

1.9. (1) Всяко заинтересовано лице може да иска разяснения по документите по т. 1 в срок до три седмици преди изтичането на срока за кандидатстване. Разясненията се изготвят от управляващия орган на водещата програма. Ако разяснението изисква компетенциите на един или няколко конкретни УО, то се изготвя от компетентните УО и се изпраща за публикуване на управляващия орган на водещата програма в срок от 5 работни дни. Разясненията се дават по отношение на условията за кандидатстване, не съдържат становище относно качеството на концепциите за ИТИ и са задължителни за всички кандидати.

(2) Разясненията се съобщават по реда на публикуване на документите по т. 1. в срок от 10 работни дни от получаване на искането, но не по-късно от две седмици преди изтичането на срока за кандидатстване.

1.10. При кандидатстването с концепции за ИТИ не се изисква представяне на документи, когато обстоятелствата в тях са достъпни чрез публичен безплатен регистър или когато информацията или достъпът до нея се предоставя от компетентния орган на управляващия орган по служебен път.

2. Заинтересованите страни разработват и подават концепции за ИТИ, с финансиране по една или повече програми, съфинансирани от европейските фондове, които да бъдат включени в Общата програмна концепция за приноса на фондовете на ЕС от съответния регион за планиране от ниво 2.

2.1. Концепциите за ИТИ се подават в ИСУН чрез попълване на формуляр за кандидатстване и съответните приложения.

2.2. Концепции за ИТИ могат да се подават самостоятелно или в партньорство.

2.3. При сформирани партньорства формулярът за кандидатстване се подава от водещия партньор. Водещият партньор представлява партньорите за целите на подбора на концепции за ИТИ и се определя в рамките на партньорското споразумение по решение на партньорите.

2.4. В партньорското споразумение се посочва планираното разпределение на дейностите и средствата от всяка от финансиращите програми и други финансиращи организации/институции/органи, както и времеви график за изпълнението.

3. Процедурата за подбор на концепции за ИТИ стартира след изтичане на крайния срок за подаване, определен в указанията за кандидатстване.

3.1. До 5 дни от изтичане на крайния срок за кандидатстване представителите на териториалното звено на Министерството на регионалното развитие и благоустройството в звената за предварителен подбор извършват преглед в ИСУН на постъпилите концепции за ИТИ и изпращат на РУО на водещата програма списък с програмите, в обхвата на които попада финансирането на концепциите. На база на получения списък РУО определя състав на работна комисия в звеното за предварителен подбор, която включва председател, секретар и членове. Председател и секретар на комисията са двама от представителите на териториалното звено на Министерството на регионалното развитие и благоустройството в съответния регион за планиране от ниво 2. Членове са представителите в Звеното за предварителен подбор на програмите от списъка. В заповедта могат да бъдат включени и външни експерти, назначени по реда на чл. 42, ал. 8 от ППЗРР.

3.1.1. Лицата по т. 3.1. са длъжни:

1. да изпълняват задълженията си добросъвестно, обективно и безпристрастно;

2. да пазят в тайна обстоятелствата, които са узнали във връзка със своята работа при подбора.

3.1.2. Лицата по т. 3.1 не могат:

1. да са в конфликт на интереси по смисъла на чл. 61 от Регламент (ЕС) 2018/1046 с някой от кандидатите или партньорите, както и съгласно Насоките за избягване на конфликт на интереси съгласно Финансовия регламент на Европейската комисия;

2. да имат интерес по смисъла на Закона за противодействие на корупцията и за отнемане на незаконно придобитото имущество от предоставянето на безвъзмездна финансова помощ по конкретната процедура;

3. да са свързани лица по смисъла на § 1, т. 15 от допълнителните разпоредби на Закона за противодействие на корупцията и за отнемане на незаконно придобитото имущество с кандидат или партньор в процедурата;

4. да са лица, които се намират помежду си в йерархична зависимост.

3.1.3. Лицата по т. 3.1 подписват декларация за спазване на изискванията по т. 3.1.1 и за съответствие с изискванията по т. 3.1.2. незабавно след като научат имената на кандидатите и партньорите в процедурата.

3.1.4. При възникване на някое от обстоятелствата по т. 3.1.2 в хода на процеса по подбор съответното лице незабавно информира писмено за това ръководителя, който го е определил за участие и се отстранява от процеса по подбор.

3.1.5. В случаите на йерархична зависимост от участие в процеса по подбор се отстраняват толкова лица, колкото е необходимо, за да се изпълнят съответните изисквания на т. 3.1.2.

3.2. В заповедта по т. 3.1 се определя начална дата и срок за извършване през ИСУН на проверката на административното съответствие и допустимостта на подадените концепции за ИТИ. Срокът за извършване на проверката е до 20 работни дни и като спира да тече за времето за изискване и получаване на пояснения или допълнителна информация от кандидатите.

3.3. Административното съответствие и допустимостта на концепциите за ИТИ се проверяват чрез посочване на "да", "не" или "неприложимо" за всеки един от предварително определените в документите по т. 1 критерии. На този етап проверяващите могат да изпращат искания за разяснения или отстраняване на установена нередовност в подадените формуляри, като предоставят срок за отговор, не по-кратък от 5 работни дни, считано от датата на получаване на искането. За всеки от приложимите критерии всяка концепция за ИТИ трябва да получи положителна оценка, освен в случаите на неприложимост, за да продължи на следващ етап.

3.4. Въз основа на извършената проверка на административното съответствие и допустимостта съответната работна комисия в Звеното за подбор изготвя и предоставя на секретаря на регионалния съвет за развитие за изпращане за информация на членовете на широкия състав на РСР:

- списък на концепциите за ИТИ, които не се допускат до етапа на приоритизация съгласно утвърдените критерии. В списъка се посочват и основанията за недопускане. Списъкът се публикува на интернет страницата на водещата програма, Единния информационен портал и ИСУН, а за недопускането се съобщава на всеки кандидат, включен в списъка.

- списък на концепциите за ИТИ, които се допускат до етапа на приоритизация съгласно утвърдените критерии.

3.5. Списъкът на допуснатите до приоритизация концепции се изпраща и до звеното за публични консултации, което провежда публични дискусии по места в срока по т. 3.6. Заинтересованите страни, подали концепции, участват в публичните дискусии с цел да представят и защитят проектните си идеи. В срок до 5 работни дни от приключване на дейността се изготвя докладът по чл. 43, ал. 2, т. 2 и се изпраща на секретаря на регионалния съвет за развитие за разглеждане от членовете на широкия състав на РСР.

3.6. От деня, следващ изтичането на срока по т. 3.2, концепциите, които отговарят на условията за допустимост и административно съответствие се проверяват и класират от звената за предварителен подбор по избраните критерии за приоритизация, утвърдени в документите по т. 1. Срокът за извършване на проверката е 20 работни дни.

4. В срок от 5 работни дни от извършване на класирането по т. 3.6 представителите на териториалното звено на Министерството на регионалното развитие и благоустройството оформят и изпращат на секретаря на регионалния съвет за развитие за разглеждане от членовете на широкия състав на РСР проект на Концепция за приноса на фондовете на ЕС към интегрираната териториална стратегия за развитие на съответния регион за планиране от ниво 2, която съдържа следните списъци с подредени по реда на класирането им концепции за ИТИ според получените от тях точки:

а/ списък с концепции за ИТИ с финансиране от една или повече програми, съдържащи комбинирани мерки и инвестиции, интегрирани в рамките на една проектна идея;

б/ списък с концепции за ИТИ с финансиране от една програма, съдържащи индивидуални проектни идеи.

4.1. Списъците се подреждат по реда на класирането на концепциите за ИТИ, като кандидатите по концепциите от списъка по т. 4, буква а/ са конкретни бенефициенти по съответните финансиращи програми при условията на ЗУСЕФСУ.

4.2. Списъкът по т. 4, буква а/ съдържа концепциите, които могат да получат финансиране от страна на съответните финансиращи програми по реда ЗУСЕФСУ до изчерпване на наличния финансов ресурс по съответната процедура. 4.3. В случай на изчерпване на финансовия ресурс концепциите от списъка по т. 4, буква а/ остават в резервен списък за финансиране и участват в класирането при следваща процедура за подбор на концепции за ИТИ.

4.3. Концепциите по т. 4, буква б/ могат да получат финансиране по реда на ЗУСЕФСУ при наличие на финансов ресурс след финансиране на концепциите по т. 4, буква а/.

5. РСР в широкия му състав в изпълнение на функциите съгласно чл. 19, ал. 1, т. 3 от Закона за регионалното развитие обсъжда и гласува класираните от Звеното за предварителен подбор концепции за ИТИ и Общата програмна концепция за приноса на фондовете на ЕС. Окончателното гласуване се състои до 5 работни дни от свикване на първото заседание на РСР по чл. 36, ал. 3, т. 4.

5.1. Гласуването е с "да" и "не" относно това дали всеки един от членовете подкрепя Общата програмна концепция за приноса на фондовете на ЕС с приложените към нея класирани концепции за ИТИ.

5.2. При гласуването по т. 5.1 РСР взема под внимание резултатите от публичните обсъждания, като всеки член на РСР има право да предложи отхвърлянето на концепция за ИТИ, срещу която са постъпили възражения при провеждането на публичните обсъждания. Предложението се гласува и приема с мнозинство повече от половината от всички членове на РСР, участващи в гласуването. Отхвърлянето на концепции за ИТИ от страна на РСР се обективира в списък към протокола от проведеното заседание на РСР, като се посочват мотивите за отхвърлянето.

5.3. В срок от 3 работни дни след приключване на съответното заседание на РСР представителите на МРРБ в звеното за предварителен подбор финализират окончателна версия на Общата програмна концепция за приноса на фондовете на ЕС, неразделна част от която стават всички одобрени от РСР концепции за ИТИ от списъците по т. 4.

5.4. Общата програмна концепция за приноса на ЕС и списъкът по т. 5.2. се публикуват в срок от 5 работни дни след приключване на съответното заседание на РСР на интернет страницата на всяка от финансиращите програми, Единния информационен портал и в ИСУН.

6. Предоставянето на финансова подкрепа чрез безвъзмездна финансова помощ на одобрените за финансиране концепции за ИТИ се извършва от управляващите органи на съответните програми, участваща в подхода по реда на ЗУСЕФСУ.